**Informatīvais ziņojums**

**par Latvijas Nacionālās bibliotēkas projekta īstenošanu**

**2013.gadā**

**Saturs**

1. Ievads ………………………………………………………..…………………………. 3

2. Latvijas Nacionālās bibliotēkas būvniecība 2013.gadā ….……………………...…… 3

* 1. LNB ēkas būvdarbi ….........………………………...…………...….. 3
     1. Nozīmīgāko 2013.gadā veikto darbu kopsavilkums .......................................... **3**
     2. Nepabeigtie darbi .............................................................................................. 5
  2. LNB infrastruktūras objektu projekts ………………………………………………. 5
  3. Darbības LNB nodošanai ekspluatācijā ……………………………………………... 6
  4. Izmaksu korekcija būvniecības izmaksu indeksu izmaiņu rezultātā …..…....………. 7
  5. LNB aprīkošana ar mēbelēm un iekārtām ...……………………………….....……... 9
     1. Grāmatu krātuvju plaukti ……………………………………………………. 9
     2. Vājstrāvu sistēmas …………………………………………………………… 9
     3. Mēbeles ……………………………………………………………………… 9
     4. Pārējais aprīkojums ………………………………………………………….. 9
  6. Līdzekļu izlietojums LNB būvniecības projekta īstenošanai ………………...……. 10
     1. Līdzekļu plāns un izlietojums LNB būvniecības projektam 2013.gadā …..... 10
     2. Līdzekļu izlietojums LNB projektam galvenajās pozīcijās …..………...…. 11
  7. Papildus informācija ….…...…...…......................................................................... 11

1. **Valsts vienotās bibliotēku informācijas sistēmas (VVBIS) projekta īstenošana .... 12**
   1. Galvenie īstenotie pasākumi 2013.gadā … ............................................................. 13
      1. Bibliotēku informācijas sistēma …………………………………………… 13
      2. Elektronisko katalogu veidošana un elektroniskie resursi ……………….… 13
      3. Bibliotēkas darbinieku apmācības …………………………………………. 14
      4. Tehniskās infrastruktūras izveide ………………………………………….. 14
2. **Sagatavošanās pasākumi LNB darbības uzsākšanai, pakalpojumu un informācijas resursu attīstībai jaunajā bibliotēkas ēkā ................................................................ 15**
   1. Funkciju un pakalpojumu attīstība ……………………………………………… 15
   2. Paredzētā kārtība un resursi pārvietošanai ……………………………………… 15
   3. Tradicionālo un digitālo resursu attīstība …………………………………….….. 16
3. **Ievads**

Informatīvais ziņojums sagatavots, pamatojoties uz Latvijas Nacionālās bibliotēkas projekta īstenošanas likuma 8.pantu, kurā noteikts, ka Latvijas Nacionālās bibliotēkas uzraudzības padome reizi gadā iesniedz Ministru kabinetam ziņojumu par Latvijas Nacionālās bibliotēkas (turpmāk – LNB) projekta īstenošanu.

LNB projekta pasūtītājs saskaņā LNB projekta īstenošanas likumu ir Kultūras ministrija, un projekta īstenošanu veic šādas Kultūras ministrijas struktūrvienības un institūcijas:

* Kultūras ministrijas LNB projekta īstenošanas nodaļa, kuras funkcijas ir organizēt LNB ēkas būvniecību, LNB infrastruktūras objektu izveidi un bibliotēkas aprīkošanu;
* Kultūras informācijas sistēmu centrs, kuras funkcijas ir organizēt un veikt valsts vienotās bibliotēku informācijas sistēmas ( turpmāk – VVBIS) izveidošanu;
* Latvijas Nacionālā bibliotēka, kura atbild par krājumu pārvietošanu, pārcelšanos un darbības uzsākšanu jaunajā ēkā.

LNB projekta īstenošanu uzrauga Ministru kabineta izveidota uzraudzības institūcija – LNB projekta īstenošanas uzraudzības padome (turpmāk – Uzraudzības padome), kuru vada finanšu ministrs. Uzraudzības padomes darbību nosaka Ministru kabineta 08.07.2003. noteikumi Nr.379 „Latvijas Nacionālās bibliotēkas projekta īstenošanas uzraudzības padomes nolikums”. 2013.gadā tika ir notikušas trīs Uzraudzības padomes sēdes.

2013.gada 12.septembrī tika veikti grozījumi LNB projekta īstenošanas likumā, nosakot, ka projekts īstenojams līdz 2014.gada 31.decembrim saskaņā ar Uzraudzības padomes apstiprinātu projekta īstenošanas darbu un to finansējuma plānu un grafiku. Ar projekta īstenošanu saistītie norēķini veicami ne vēlāk kā līdz 2016.gada 31.decembrim, kad tiek slēgts Valsts kasē atvērtais Kultūras ministrijas konts, kurā uzkrāja projekta īstenošanai paredzētos valsts budžeta līdzekļus.

1. **Latvijas Nacionālās bibliotēkas būvniecība 2013.gadā**

LNB būvniecība ir kompleksa apbūve, kas tiek īstenota saskaņā ar diviem savstarpēji saistītiem, taču atsevišķiem būvprojektiem – LNB ēkas būvprojektu un LNB infrastruktūras objektu būvprojektu.

1. **LNB ēkas būvdarbi**

Līgums par LNB ēkas būvdarbiem tika noslēgts 2008.gada 15.maijā ar pilnsabiedrību „Nacionālā būvkompāniju apvienība” (turpmāk – NBA).

2013. gadā ēkas būvdarbu intensitāti ietekmēja infrastruktūras darbu uzsākšanas kavējums. Šī iemesla dēļ 2013.gada martā tika veikti grozījumi būvdarbu līgumā, pārceļot būvdarbu pabeigšanas termiņu no 2013.gada 3.maija uz 20.decembri.

2.1.1. Nozīmīgāko 2013.gadā veikto darbu kopsavilkums:

* 1.ceturksnī tika turpināti LNB ēkas iekšējie apdares darbi, griestu montāža un inženiersistēmu izbūves darbi – ūdensapgādes, kanalizācijas un vājstrāvu tīkli. Līdz maijam visi ēkas apdares darbi praktiski tika pabeigti un telpas iztīrītas (izņemot ēdināšanas zonu un lielo konferenču zāli);
* maijā tika pabeigta pastāvīgā elektropieslēguma izveide ēkai;
* sakarā ar infrastruktūras darbu virzību vasarā tika atsākti aizkavētie darbi ēkas galvenās ieejas mezglā un Akmeņu/Kuģu ielas stūrī. Kavējumu radīja nedemontētie SIA „Rīgas satiksme” un SIA „Rīgas gaisma” kabeļi un SIA „Rīgas ūdens” maģistrālā kanalizācijas vada demontējamais posms;
* augustā tika uzsākti vairāki atliktie darbi – lielās konferenču zāles izbūve, koka grīdu ieklāšana un priekšlaukuma izbūve;
* gada otrajā pusē tika uzsākta telpu defektācija pirms nodošanas un inženiersistēmu pārbaude, tika pabeigti jumta klājuma izbūve;
* gada beigās tika pabeigta ēkas pievienošana jaunizbūvētajiem maģistrālajiem tīkliem – ūdensvadam, sadzīves kanalizācijai un lietus ūdens kanalizācijai (pievienojums siltumtīkliem tika veikts 2011.gada decembrī), un uzsākta dokumentācijas sagatavošana ēkas nodošanai ekspluatācijā.

Līdz 2013.gada beigām LNB ēkas būvdarbi pamatā tika pabeigti, un 20.decembrī galvenais būvuzņēmējs NBA līgumā noteiktajā kārtībā iesniedza paziņojumu Inženierim *Hill International* par būvdarbu pabeigšanu.

2014.gada 10.janvārī *Hill International* izdeva 2013.gada 20.decembra Pieņemšanas – nodošanas apstiprinājumu par LNB ēkas otrā posma (LNB ēkas virszemes cikls), trešā posma ( LNB infrastruktūras inženierkomumnikāciju tīkli) un ceturtā posma (visu LNB ēkas būvdarbu pabeigšana, izņemot nepabeigtos darbus. Parakstot šo apliecinājumu, *Hill International* ir apstiprinājis, ka būvdarbi ir pabeigti atbilstoši līgumam.

LNB ēkas būvniecības stadija uz 2013.gada beigām vizuāli aplūkojama 1. attēlā.

1. attēls



2.1.2. Nepabeigtie darbi

Pieņemšanas – nodošanas apstiprinājumā ir norādīti būvdarbi, kuriem līgumā bija noteikts vēlāks pabeigšanas termiņš, un atliktie darbi, kuriem nav būtiska ietekme uz LNB ēkas pieņemšanu ekspluatācijā un izmantošanu paredzētajiem mērķiem. Šie darbi būvuzņēmējam NBA ir jāpabeidz noteiktos termiņos turpmākajā posmā:

* ārējie granīta segumi un labiekārtošana (apzaļumošana), dzesēšanas tīkli, visu inženiertīklu balansēšana un nodošana ekspluatācijā;
* lielās konferenču zāles izbūve;
* infrastruktūras ēkas ārējā fasāde, iekštelpu apdare un iekšējie inženiertīkli, stāvlaukums un ielu apgaismojums;
* ēdināšanas zonas izbūve.

Nodošanas – pieņemšanas apstiprinājuma izdošana neatbrīvo NBA no līgumā noteiktajiem pienākumiem par visu darbu pabeigšanu, darbu kvalitāti un defektu novēršanu.

**2.2. LNB infrastruktūras objektu projekts**

LNB ēkas pieslēgumi ārējiem inženiertīkliem, tehniskā nodrošinājuma ēka un piegulošās teritorijas izbūve tiek risināta atsevišķā infrastruktūras objektu projektā. Bez infrastruktūras objektu 1.kārtas izbūves LNB ēku nav iespējams pabeigt un nodot to ekspluatācijā. Ievērojot neveiksmīgo infrastruktūras būvdarbu konkursu, lai nodrošinātu LNB ēkas pabeigšanu līdz 2013.gada beigām, infrastruktūras būvdarbi bija jāuzsāk iespējami īsākā laikā.

2013.gada 4.janvārī tika saņemta Iepirkumu uzraudzības biroja atļauju sarunu procedūras piemērošanai ar NBA par LNB infrastruktūras objektu pirmās kārtas būvdarbu veikšanu. Sarunu procedūras rezultātā NBA apņēmās infrastruktūras objektu 1.kārtas būvdarbus veikt par 10,77 miljoniem latu (ar PVN), kas ir par 1,45 miljoniem latu lētāk, salīdzinot ar konkursā iegūstamo cenu. Neraugoties uz iegūto samazinājumu, infrastruktūras objektu 1.kārtas būvdarbu cena par 2,64 miljoniem latu pārsniedza tiem paredzēto finansējumu.

Ar Ministru kabineta 2013.gada 25.februāra rīkojumu Nr.64 „Par atļauju Kultūras ministrijai slēgt līgumu par Latvijas Nacionālās bibliotēkas infrastruktūras objektu pirmās kārtas būvdarbiem” Kultūras ministrijai tika atļauts slēgt līgumu par infrastruktūras būvdarbiem un uzdots sagatavot un iesniegt Ministru kabinetā informatīvo ziņojumu par apropriācijas palielinājumu LNB projekta īstenošanai saskaņā ar likuma "Par valsts budžetu 2013.gadam" 48.pantu.

Līgums par LNB infrastruktūras objektu 1.kārtas būvdarbiem tika noslēgts 2013.gada 28. februārī, un būvdarbi uzsākti marta otrajā pusē. Būvdarbu norises kopsavilkums:

* martā uzsākta būvlaukuma attīrīšana un iekārtošana, marta beigās uzsākta pāļu pamatu izbūve tehniskajai ēkai;
* jūnija sākumā uzsākta tehniskās ēkas karkasa konstrukciju betonēšana;
* jūnija vidū tika slēgts Valguma ielas posms un uzsākta kanalizācijas, lietus ūdens un ūdensvada maģistrālo inženiertīklu izbūve;
* augusta beigās tika pabeigta kanalizācijas un lietus ūdens maģistrāļu izbūve un 1. septembrī atjaunota transporta kustība Valguma ielā, pabeigts tehniskās ēkas karkass, 2. septembrī atzīmēti tehniskās ēkas spāru svētki;
* oktobra beigās tika pabeigti un uzsāka funkcionēt kanalizācijas un lietus ūdens maģistrālie tīkli;
* novembra sākumā tehniskā ēka pievienota siltumtīkliem, NBA un Hill International būvlaukuma birojs pārceļas uz telpām tehniskajā ēkā, tiek demontēti vagoniņi LNB teritorijā;
* līdz gada beigām ir pabeigta visu ārējo inženiertīklu izbūve (izņemot dzesēšanas tīklus), atjaunota transporta kustība LNB piegulošajās ielās, pamatā pabeigti tehniskās infrastruktūras ēkas fasādes darbi.

LNB tehniskās ēkas izbūves stadija uz 2013.gada beigām vizuāli aplūkojama 1. attēlā.

2.attēls



**2.3. Darbības LNB pieņemšanai ekspluatācijā**

2013.gada novembrī Kultūras ministrija uzsāka darbības, lai LNB ēku nodotu ekspluatācijā 2004.gada 14.aprīļa Ministru kabineta noteikumu Nr.299 „Noteikumi par būvju pieņemšanu ekspluatācijā” noteiktajā kārtībā. Tika pieprasīti atzinumi par gatavību ekspluatācijai no 17 institūcijām, kas izdevušas tehniskos un speciālos noteikumus LNB būvniecībai. Līdz gada beigām vēl nebija saņemti atzinumi no 4 institūcijām: Rīgas domes Satiksmes departamenta, SIA „Rīgas ūdens”, Valsts ugunsdzēsības un glābšanas dienesta un SIA „Rīgas satiksme”.

Sakarā ar nepieciešamību nodot ēku ekspluatācijā, 2013.gada decembrī tika uzdots veikt izmaiņas būvprojektā, atsevišķā būvniecības kārtā nodalot ēdināšanas zonas izbūvi. Projekta izmaiņas ir akceptētas Rīgas pilsētas būvvaldē.

Lai LNB ēku varētu nodot ekspluatācijā iespējami īsākos termiņos, tika uzsākta izmaiņu izstrāde infrastruktūras 1.kārtas projektā, sadalot projektu apakšposmos – 1.A un 1.B kārtā. Kārtā 1.A atsevišķi ir izdalīti LNB ēkai saistošie inženiertīkli, kuri nepieciešami LNB ēkas ekspluatācijai, un to izbūve ir pabeigta. Projekta izmaiņas Rīgas pilsētas būvvaldē vēl nav akceptētas.

**2.4. Izmaksu korekcija būvniecības izmaksu indeksu izmaiņu rezultātā**

Ministru kabineta 21.04.2008. rīkojuma Nr.217/1 „Par līguma noslēgšanu par Latvijas Nacionālās bibliotēkas būvniecību” 6.punktā noteikts, ka Kultūras ministrijai ikgadējā ziņojumā Ministru kabinetam par LNB projekta īstenošanu jāiekļauj informācija par kārtējā gadā finansēto būvdarbu izmaksu sadārdzinājumu, ko apstiprinājusi Latvijas Nacionālās bibliotēkas projekta īstenošanas uzraudzības padome.

Būvizmaksu indeksācijas rezultātā veicamā izmaksu korekcija (sadārdzinājums vai izmaksu samazinājums) tiek aprēķināta atbilstoši LNB ēkas būvdarbu līguma 13.8.punktam, kurā noteikts, ka izpildīto būvdarbu izmaksas tiek koriģētas reizi ceturksnī atbilstoši Latvijas Centrālās statistikas pārvaldes oficiālajiem būvniecības izmaksu indeksiem. Līgumā piemērotie būvniecības izmaksu indeksi 2013.gadā attiecībā pret bāzes periodu kopumā ir bijuši negatīvi (3.attēls), tādēļ indeksācijas rezultātā no būvdarbu sākuma līdz 2013.gada beigām aprēķinātais izmaksu samazinājums ir 10 284 835 lati jeb 7,8% no kopējās izpildīto darbu vērtības (būvprodukcijas). Par aprēķināto indeksāciju norēķini (līdz 2014.gada martam ieskaitot) ir veikti 6 403 809 latu apmērā, norēķini veicami vēl par 3 881 026 latiem.

3.attēls



Indeksācijas parāda atgūšanai Kultūras ministrija LNB ēkas būvdarbu Līgumā noteiktajā kārtībā (Līguma 2.5.punkts) ir iesniegusi prasījumus NBA un *Hill International*  par Kultūras ministrijas tiesībām šajā jautājumā. *Hill International* indeksācijas parāda jautājumā ir pieņēmis divus lēmumus:

* 2012.gada 16.novembra lēmums, nosakot, ka NBA jāveic nesamaksāto indeksācijas summu maksājumus no katras ikmēneša starpmaksājuma apstiprinājuma vērtības proporcionāli būvdarbu kopējai vērtībai, lai panāktu pilnīgu atmaksu līdz būvdarbu pabeigšanai;
* 2013.gada 2.maija lēmums, ka indeksācijas parāds un turpmākās indeksācijas summas ir atgūstamas no ieturējuma naudas pirmās puses, kas saskaņā ar Līgumu Kultūras ministrijai ir jāatmaksā NBA pēc Nodošanas – pieņemšanas apstiprinājuma izdošanas. Šāds lēmums tika pieņemts ievērojot to, kapirmais lēmums risināja uz lēmuma pieņemšanas brīdi esošā uzkrātā parāda atmaksu, taču turpmāko negatīvo indeksu vērtību dēļ indeksācijas parāds nesamazinājās, un to, ka tūlītēja indeksācijas parāda summas iekļaušana norēķinos par paveiktajiem darbiem varētu radīt NBA naudas plūsmas problēmas, kas atstātu negatīvu ietekmi uz projekta īstenošanu kopumā.

Indeksācijas aprēķinu un norēķinu kopsavilkums uz 2014.gada marta sākumu dots tabulā Nr.1.

1.tabula

*LNB ēkas būvdarbu vērtība un izmaksu korekcija indeksācijas rezultātā (kopsavilkums)*



Indeksācijas rezultātā iegūto Līguma cenas samazinājumu nevar uzskatīt par ietaupījumu. Ministru kabinets, ar 2010.gada 5.augusta rīkojumu Nr. 456 „Par Latvijas Nacionālās bibliotēkas projekta turpmākās īstenošanas koncepciju” apstiprinot turpmāko projekta īstenošanas koncepciju un sagatavojot likumprojektu par valsts budžetu turpmākajam periodam, jau iekļāva indeksācijas rezultātā iegūto un prognozēto samazinājumu.

**2.5. LNB aprīkošana ar mēbelēm un iekārtām**

2.5.1. Grāmatu krātuvju plaukti

Bibliotēkā 2013.gada 31.maijā tika pabeigta grāmatu krātuvju plauktu sistēmu un palīgaprīkojuma piegāde un uzstādīšana, ko saskaņā ar iepirkuma līgumu veica Somijas kompānija *Constructor Finland OY*. Kopējā līguma izmaksas sastādīja 1 659 297 lati, no kuriem 203.gadā tika izlietoti 1 473 810 lati. Grāmatu krātuve ir izvietota ēkas 2. līdz 9. stāvā un aizņem 12% no telpu kopējās platības, krātuvēs varēs glabāt līdz 6,5 miljoniem iespieddarbu.

2.5.2. Vājstrāvu sistēmas

2013. gada 29.jūlijā ar SIA „Santa Monica Networks” tika noslēgts iepirkuma līgums par LNB apsardzes signalizācijas, piekļuves kontroles, videonovērošanas, audiovizuālo un telekomunikāciju sistēmu ierīkošanu, līguma cena 5 017 230 lati (ar PVN). Līdz 2013.gada beigām darba apjomu izteiksmē tika izpildīti 28% no līguma apjoma, bet finanšu apguves ziņā tika izlietoti 1 373 997 lati. Darbus paredzēts pabeigt līdz 2014.gada maija beigām.

2.5.3. Mēbeles

Kultūras ministrijas izsludinātajā atklātajā konkursā par LNB mēbeļu iegādi tika paredzētas divas daļas (lotes):

* 1.daļas apjoms – lasītavu mēbeles, brīvpieejas grāmatu plaukti, speciālās mēbeles, darbinieku mēbeles, konferenču zāles krēsli, ēdināšanas zonas mēbeles, informācijas zīmes un žalūzijas;
* 2. daļa – virtuves tehnoloģiskās iekārtas.

Par katru daļu konkursā 2013.gada 10.oktobrī tika iesniegti trīs piedāvājumi. Līgums par pirmo iepirkuma pirmo daļu tika noslēgts 2014.gada 17.decembrī ar pilnsabiedrību „4MB” ko veido apvienība SIA „Coppa LTD”, SIA „Kate”, SIA „PINUS E”, SIA „Daiļrade koks”, līguma cena 4 222 322 lati. Šis piedāvājums bija saimnieciski visizdevīgākais un arī vislētākais, kas ļāva samazināt mēbelēm paredzēto finansējumu par apm. 1,1 miljoniem latu. Mēbeļu līguma izpildes termiņš ir 2014.gada jūnijs.

Par iepirkuma otro daļu – virtuves tehnoloģiskajām iekārtām – lēmums par konkursa uzvarētāju līdz gada beigām sakarā ar ēdināšanas zonas izbūves aizkavēšanos netika pieņemts.

2.5.4. Pārējais aprīkojums

Līdz 2013.gada beigām tika veikta IT un biroju tehnikas un programmatūras sadaļas tehniskās specifikācijas precizēšana. Iegādes paredzēts uzsākt 2013.gada martā, izmantojot elektronisko iepirkumu sistēmu.

Līdz 2013.gada beigām tika turpināta bibliotēkas tehnoloģiskā aprīkojuma iepirkuma specifikāciju precizēšana. Tās pamatā ir specializētas iekārtas grāmatu atjaunošanai un restaurācijai. Uz jauno ēku tiks pārvesta arī liela daļa no esošajām iekārtām.

**2.6. Līdzekļu izlietojums LNB būvniecības projekta īstenošanai**

2.6.1. Līdzekļu plāns un izlietojums LNB būvniecības projektam 2013.gadā (latos)

2013.gadā tika plānots izlietot finanšu līdzekļus 28 334 753 latu apmērā, no kuriem tika apgūti 28 320 645 lati jeb 99,9% no plānotā (skat.2.tabulu).

2.tabula



Galveno noviržu no plānotā skaidrojums:

* netika izlietots finansējums IT, biroju tehnikas un programmatūras iegādēm, jo iepirkuma tehniskās specifikācijas vēl bija darba procesā, un piegāžu termiņus nācās atlikt mēbeļu uzstādīšanas kavējuma dēļ,
* samaksas apmēru par LNB ēkas un infrastruktūras būvdarbiem, kā arī vājstrāvu sistēmu uzstādīšanu, noteica faktiski padarīto darbu apjoms,
* ievērojot to, ka LNB ēka būs galvenā ES prezidentūras norises vieta 2015.gadā, ēkā tika veikti vairāki darbi atbilstoši ES prezidentūras sekretariāta prasībām. Šie darbi tika finansēti no budžeta apakšprogrammas „Latvijas prezidentūras ES Padomē nodrošināšana”.

2.6.2. Līdzekļu izlietojums LNB būvniecības projektam galvenajās pozīcijās (miljonos latu)

3.tabula



**2.7. Papildu informācija**

Lai LNB ēku pēc būvdarbu pabeigšanas un pieņemšanas ekspluatācijā varētu pārņemt Latvijas Nacionālā bibliotēka, Kultūras ministrija, pamatojoties uz Ministru kabineta 2011.gada 6.decembra noteikumu Nr.934 „Noteikumi par valsts nekustamā īpašuma pārvaldīšanas principiem un kārtību”, 2013.gada 9.oktobrī izdeva rīkojumu Nr.5.5.-1-226 „Par Latvijas Nacionālās bibliotēkas jaunās ēkas pārvaldīšanu”.

Ar šo rīkojumu Latvijas Nacionālajai bibliotēkai ir uzdots veikt visas valsts nekustamā īpašuma pārvaldīšanas darbības attiecībā uz LNB ēku, lai pēc būvdarbu pabeigšanas kā ēkas pārvaldītājs pārņemtu ēku un uzsāktu tās pārvaldīšanu, tai skaitā nodrošinot ēkas apsardzi, telpu un teritorijas uzkopšanu, līgumu slēgšanu ar komunālo pakalpojumu sniedzējiem, organizētu ēkas inženiersistēmu uzraudzību un apkopi.

# **3. Valsts vienotās bibliotēku informācijas sistēmas (VVBIS) projekta īstenošana**

2013.gadā Kultūras ministrijai piešķirto valsts budžeta līdzekļu ietvaros turpināts darbs, lai sasniegtu galveno mērķi – izveidot saskaņotu valsts un publisko bibliotēku informācijas sistēmu, sniegt universālus informācijas pakalpojumus lasītājiem gan informācijas meklēšanā, gan nepieciešamo grāmatu, publikāciju, izziņu un dokumentu piegādē no Latvijas un starptautiskiem informācijas avotiem.

Projekta īstenošanā 2013.gadā apgūti finanšu līdzekļi 218 814,91 latu apjomā. Atbilstoši plānotajam, realizētās aktivitātes:

* Elektronisko pilntekstu datu bāzu pieejamības nodrošināšana Latvijas bibliotēku lietotājiem. Visu Latvijas pašvaldību publisko bibliotēku nodrošināšana ar divu nacionālo datu bāzu Letonika.lv un Lursoft „Laikrakstu bibliotēkas” bezmaksas pieeju VVBIS tīklā.
* Vienotā bibliotēku datu pārraides tīkla kvalitatīvas darbības nodrošināšana visās pašvaldību publiskajās bibliotēkās.
* Bibliotēkās ierīkotās tehniskās infrastruktūras uzturēšana.
* Bibliotēku informācijas sistēmas ieviešanas izglītības iestāžu bibliotēkās turpināšana.
* Valsts nozīmes elektroniskā kopkataloga un reģionālo kopkatalogu kvalitatīvas darbības nodrošināšana.

Attīstīta e-pakalpojumu pieejamība pašvaldību publiskajās bibliotēkās - nodrošinātas visas Latvijas pašvaldību publiskās bibliotēkas ar Letonika.lv un SIA Lursoft „Laikrakstu bibliotēkas” datu bāzu bezmaksas pieeju VVBIS tīklā, organizēti jaunu datu bāzu bezmaksas izmēģinājumi. Turpināta attīstīt un modernizēta bibliotēku vienotā informācijas sistēma.

Projekta īstenošanas laikā sasniegtie darbības rādītāji:

* izveidota moderna tehnoloģiju infrastruktūra, kas aptver visu bibliotēku sistēmu;
* nodrošināti vienota datu pārraides tīkla pieslēgumi visās publiskajās bibliotēkās;
* ieviestas mūsdienīgas bibliotēku informācijas sistēmas;
* veidoti kopkatalogi un datu retrokonversija;
* nodrošināta piekļuve elektroniskiem tīmekļa resursiem – Latvijas un ārvalstu pilntekstu datubāzēm, meklēšanas rīkiem;
* īstenotas bibliotekāru apmācības, kā arī izveidots metodiskā atbalsta centrs;
* izveidots visu līmeņu bibliotēku, valsts un pašvaldību iestāžu un citu nozaru institūciju sadarbības modelis.

VVBIS projekta īstenošanas gaitā izdalītas 4 komponentes:

* Bibliotēku informācijas sistēma;
* Elektronisko katalogu veidošana un elektroniskie resursi;
* Bibliotēku darbinieku apmācības;
* Tehniskās infrastruktūras izveide.

**3.1. Galvenie īstenotie pasākumi 2013.gadā:**

*3.1.1. Bibliotēku informācijas sistēma*

Līdz ar bibliotēku informācijas sistēmas ieviešanu, tika izveidota bāze informācijas sistēmu vienotai izmantošanai bibliotēku tīklā. 2013.gadā bibliotēku informācijas sistēma ieviesta 365 izglītības iestādēs.

Realizējot bibliotēku informācijas sistēmas attīstību, ievērojami paaugstinājies bibliotēkās pieejamo pakalpojumu klāsts, radot jaunas iespējas bibliotēku lietotājiem.

Bibliotēku informācijas sistēmas projekta ietvaros tika sagatavota bāze turpmākai sistēmu attīstībai, nodrošinot to, ka valsts nozīmes kopkataloga turētājas bibliotēkas regulāri var nodrošināt pāreju uz sistēmas ALEPH500 jaunāko versiju. Ievērojami celts bibliotēku darbinieku profesionālās kvalifikācijas līmenis darbam ar informācijas un komunikācijas tehnoloģijām, īstenojot apmācību procesu bibliotēku informācijas sistēmas funkcionālo moduļu izmantošanā.

2013.gadā realizēts līgums „Par izmaiņu un papildinājumu izstrādi bibliotēku informācijas sistēmas ALISE funkcionālajos moduļos *euro* ieviešanai”, kas nodrošina reģionālo kopkatalogu kvalitatīvu darbību, ieviešot jauno *euro* valūtu.

*3.1.2. Elektronisko katalogu veidošana un elektroniskie resursi*

Projekta rezultātā bibliotēkās nodrošināta Valsts nozīmes elektroniskā kopkataloga un reģionālo kopkatalogu kvalitatīva darbība, novadu analītikas aprakstu lejupielāde, formatēšana un rediģēšana, nacionālās bibliogrāfijas retrospektīvā konvertēšana, nacionālā elektroniskā kopkataloga veidošana un rediģēšana. Nodrošināta Starptautisko standartu un tiem pielīdzināmo dokumentu tulkošana.

Koordinēta un administrēta elektronisko publikāciju datu bāzu pieejamība Latvijas pašvaldību publiskajās, skolu, augstāko un vidējo mācību iestāžu un dažādu zinātnisko institūtu bibliotēkās, kā arī nodrošinātas bibliotēkas ar informāciju par elektronisko resursu izdevēju piedāvājumiem, aktualitātēm un jauninājumiem. Apzināta Latvijas bibliotēku informacionālās vajadzības, analizēta un izvērtēta piedāvāto resursu atbilstība tām. Nodrošināta dažādu Latvijas un ārzemju resursu testēšana, abonēšanas līgumsaistību dibināšana un uzturēšana. Dalība starptautiskās organizācijas EIFL (*Electronic Information for Libraries***-** elektroniskā informācija bibliotēkām) aktivitātēs un izmantotas piedāvātās sadarbības iespējas, popularizējot EIFL Open Access (OA) projekta piedāvātās brīvpieejas elektroniskās publikācijas.

Nodrošināta Latvijas bibliotēku lietotājiem pieeja 19 elektroniskajām pilntekstu datu bāzēm:

* 4 nacionālās datu bāzes latviešu valodā (Letonika, Lursoft, Leta, NAIS);
* 2 starptautiskās datu bāzes krievu valodā (EastView, Rubricon);
* 13 starptautiskās datu bāzes angļu valodā (A to Z, Britannica Online, Cambridge Journals Online, EBSCO national package, EBSCO Academic package, Emerald, ProQuest, SAGE, EBRARY, Wiley Cochrane Library, Wiley Journals, ACM Digital Library, Taylor&Francis Ebooks).

Noslēgti 19 līgumi ar elektronisko pilntekstu datu bāžu resursu turētājiem. Visās 814 publiskajās bibliotēkās nodrošināta elektroniskās pilntekstu datu bāzes „letonika.lv” pieejamība. Bibliotēkām noorganizēti 26 datu bāzu bezmaksas izmēģinājumi **-** JSTOR, EBSCO eBooks, Euromonitor International, Royal Society, Books in Print (BIP), Syndetics Solution, Library Thing, Alexander Street Press, BiblioRossica, University Library Online, Library Press Display u.c. Resursu testēšana ilgst no viena līdz trijiem mēnešiem. Šajā laikā bibliotēkas saņem datu bāzes bezmaksas piekļuvi un bibliotēku lasītājiem tiek dota iespēja iepazīties un novērtēt resursus, kas parasti ir pieejami tikai autorizētiem lietotājiem. Ja izmēģinājuma laikā reģistrēta laba resursu izmantošanas statistika, bibliotēkas administrācija pieprasa izdevēja abonēšanas cenu piedāvājumu un izvērtē turpmākās datu bāzes abonēšanas iespējas. Pārskata periodā izmēģinājumos pavisam piedalījušās vairāk kā 200 bibliotēkas.

Noslēgti 170 apakšlicences līgumi ar bibliotēkām vai to dibinātājiem par resursu pieejamības nodrošināšanu bibliotēku lietotājiem.

Turpināta līguma saistību izpilde ar SIA „Lursoft IT” par nacionālās bibliogrāfijas – laikrakstu un žurnālu rakstu aprakstu, kuros ietverta saite uz rakstu pilnajiem tekstiem piegādi Nacionālās analītikas datu bāzei.

Nodrošināta Valsts nozīmes elektroniskā kopkataloga un reģionālo kopkatalogu kvalitatīva darbība.

# *3.1.3. Bibliotēku darbinieku apmācības*

Organizētas elektronisko publikāciju pilntekstu datu bāzu apmācības. Kopumā 2013.gadā organizēti 17datubāzu apmācību semināriun resursu prezentācijas.Laika posmā no 11.03.2013. līdz 15.03.2013. deviņās institūcijās notika *EBSCO* datubāzes apmācību semināri, 09.-10.05.2013. divās bibliotēkās notika *SAGE* datubāzes apmācību semināri, 28.-29.05.2013. trīs bibliotēkās notika *Oxford University Press* datubāzes semināri, kā arī organizēti četri izbraukuma semināri uz reģionu bibliotēkām Bauskā, Saldū, Kuldīgā un Siguldā, kuros bibliotekāri tika apmācīti *Britannica* datubāzes resursu izmantošanā.

Apmācīti un informēti par elektronisko pilntekstu datu bāzu aktualitātēm 263 projekta dalībnieku.

*3.1.4.Tehniskās infrastruktūras izveide*

Projekta gaitā nodrošināta vienotā bibliotēku tehniskā atbalsta centra darbība, kas pieņem visus ar tehniskajām problēmām saistītus pieteikumus no visām publiskajām bibliotēkām. Problēmu pieteikumi tiek fiksēti vienotā reģistrā, kā arī tiek kontrolēta problēmu risināšanas gaita, kas uzskatāms par labu panākumu bibliotēkas lietotāju apkalpošanas kvalitātes uzlabošanā.

Pildītas līguma saistības par informācijas sistēmu infrastruktūras optimizāciju un lietotāju atbalsta pakalpojumu nodrošināšanu pašvaldību publiskajās bibliotēkās.

Nodrošināta vienotā bibliotēku datu pārraides tīkla kvalitatīva darbība un tā uzraudzība visās pašvaldību publiskajās bibliotēkās, pastāvīgi kontrolējot tīkla kvalitātes atbilstību līguma nosacījumiem.

Realizēts iepirkums elektroniskajā iepirkuma sistēmā par 43 portatīvo datorkomplektu iegādi Reģionu galvenajām bibliotēkām metodiskā darba nodrošināšanai.

Nodrošināta reģionālo kopkatalogu serveru kvalitatīva darbība, turpinot pildīt 2011.gada 14.jūlijā ar SIA „Digitālās ekonomikas attīstības centrs” noslēgtā līguma „Par reģionālo kopkatalogu tehniskās infrastruktūras pārcelšanu no lokāla risinājuma uz attālinātu vienotu risinājumu” saistības.

# **4.** **Sagatavošanās pasākumi LNB darbības uzsākšanai, pakalpojumu un informācijas resursu attīstībai jaunajā bibliotēkas ēkā.**

Lai sagatavotos darbības uzsākšanai jaunajā ēkā, 2013. gadā Latvijas Nacionālā bibliotēka ir īstenojusi virkni organizatorisku un praktisku pasākumu. Viens no nozīmīgākajiem pasākumiem bija LNB darbības stratēģiskā plāna 2014.-2018. gadam izstrāde, kas veido ietvaru galvenajiem darbības virzieniem un prioritātēm, uzsākot darbu jaunajā ēkā.

**4.1. Funkciju un pakalpojumu attīstība**

Lai nodrošinātu LNB optimālu darbību jaunajā ēkā, ir pabeigts LNB reorganizācijas process, kura ietvaros tika pārskatīta LNB struktūra ar mērķi nodrošināt tās atbilstību darba organizācijai un telpu funkcionālajam plānojumam jaunajā ēkā, kā arī nepieciešamās darbinieku kompetences un darbinieku skaits. Tās rezultātā 2013. gadā izveidota Komunikācijas un mārketinga nodaļa, kuras uzdevums ir koordinēt LNB notiekošos publiskos pasākumus, tai skaitā atklāšanas pasākumu programmu un telpu un infrastruktūras īres pakalpojumus. Tāpat izveidota Pakalpojumu departamenta Vispārīgā lasītava, kas jaunajā ēkā kalpos kā viens no centrālajiem lasītāju apkalpošanas punktiem.

2013. gadā tika pabeigta LNB sniegto pakalpojumu izvērtēšana un to sniegšanas jaunajā ēkā plānošana, tai skaitā izstrādātas vadlīnijas un darba plūsmas pakalpojumu sniegšanai, izstrādāta norāžu sistēma, sagatavoti bibliotēkas lietošanas noteikumu atjauninājumi un jauns maksas pakalpojumu cenrādis, kurā iekļautie jaunie pakalpojumi, kurus LNB sāks piedāvāt līdz ar darbības uzsākšanu jaunajā ēkā. Nozīmīgs darbs veikts pie telpu un infrastruktūras īres pakalpojumu izstrādes un plānošanas. 2013. gadā LNB uzsāka projekta Grāmatniecības muzeja aktivitātes īstenošana, izstrādājot muzeja koncepciju un veicot muzeja ekspozīcijas vitrīnu iepirkumu. Līgums par muzeja vitrīnu piegādi līdz 2013.gada beigām vēl netika noslēgts.

2013. gadā tika veikta mērķtiecīga LNB personāla un tā kompetenču attīstība, tai skaitā personāla darba plānošana darbam jaunajā ēkā, darbinieku profesionālās kompetences nodrošināšana darbam jaunajā ēkā un jaunu speciālistu pieņemšana darbā. 2013. gadā ir pieņemti darbā 44 darbinieki, tai skaitā loģistikas speciālists, iepirkumu speciālists, vairāki IT un inženiertehniskie speciālisti, atsevišķi bibliotekārie darbinieki jauno pakalpojumu attīstīšanai; kopumā LNB darbinieku skaits ir pieaudzis līdz 362 darbiniekiem. 2013. gada septembrī lielākā daļa darbinieku beidzot atsāka darbu pilnas slodzes režīmā, nodrošinot pilnvērtīgu sagatavošanās darbu darbības uzsākšanai jaunajā ēkā. Mērķtiecīgi tika attīstīta darbinieku kompetence, nodrošinot apmācības svešvalodās, informācijas tehnoloģiju jomā, darba aizsardzības un ergonomikas jomā, profesionālā tēla un lietišķās komunikācijas jomā, kā arī īstenojot vairākus ES Mūžizglītības programmas projektus personāla apmācības jomā.

**4.2. Paredzētā kārtība un resursi pārvietošanai**

2013.gadā ir precizēts krājuma un aprīkojuma pārvietošanas uz jauno ēku plāns, kā precizējot pārvešanas apjomus un laika grafiku, tā saplānojot krājuma atputekļošanas un dezinfekcijas procesus. Faktiski ir pabeigta krājuma satura izvērtēšana, atbrīvošana no morāli un fiziski novecojušiem izdevumiem, brīvpieejas krājuma saturiskā kodola iezīmēšana elektroniskajā katalogā un fiziska sagatavošana un noformēšana. Intensīvi noritējusi krājuma attīrīšana, restaurēšana un aprakstīšana elektroniskajā katalogā. Uzsākta krājuma atputekļošana un dezinfekcija, daļa krājuma, saskaņā ar krājuma izvietojuma koncepciju, jau ir pārvesta uz bibliotēkas repozitāriju Silakrogā vai no repozitārija uz bibliotēkas telpām Tērbatas ielā. Daļa krājuma ir sapakota kastēs un gaida brīdi, kad to varēs uzsākt krājuma pārvešanu uz jauno ēku.

Ņemot vērā to, ka LNB projekta īstenošanas termiņš tika pagarināts, pārcelšanās procesu īstenošanai LNB 2013. gada ir izmaksājusi 124 879 LVL (salīdzinājumam, 2012. gadā – 12 572 LVL) no šim nolūkam plānotajiem 128 852 LVL. Nozīmīgākās izdevumu pozīcijas ir izdevumu pārvešanai nepieciešamo kartona kārbu izgatavošana (56 177 LVL), izdevumu dezinfekcijas pakalpojumi (48 639 LVL), periodikas izdevumu iesiešana (8 805 LVL), darba samaksa par izdevumu atputekļošanu (6 092 LVL) un citas izmaksas (5 166 LVL).

**4.3. Tradicionālo un digitālo resursu attīstība**

Viens no svarīgākajiem priekšnoteikumiem, lai LNB jaunajā ēkā uzsāktu darbu kā moderns kultūras un zināšanu centrs, ir krājuma un informācijas resursu kvalitāte. LNB krājumu attīstībā 2013. gadā tika ieguldīti 288 166 lati, no tiem 158 255 lati grāmatu iegādei, 25 301 lati periodisko izdevumu abonēšanai un 104 600 lati elektronisko resursu abonēšanai. Pateicoties finansējuma pieaugumam LNB varēja mērķtiecīgi īstenot krājuma bagātināšanu atbilstoši atjauninātajiem krājuma profiliem, tai skaitā būtiski papildināt krājumu ar augstvērtīgiem nozaru izdevumiem, kas būs pieejami bibliotēkas lasītājiem kā daļa no brīvpieejas krājuma. Tāpat mērķtiecīgi īstenota LNB krājuma attīstības prioritāte – elektronisko resursu iegāde un abonēšana –, ievērojami papildinot LNB pieejamo e-grāmatu krājumu un abonēto datu bāžu klāstu.

Digitālo resursu attīstīšanai 2013.gada LNB turpināja īstenot ERAF finansētos projektus „Digitālās bibliotēkas izveide - 2.kārta” un „Digitālās bibliotēkas pakalpojumu attīstība”, kuru mērķis ir digitalizēt un nodrošināt pieeju 4 miljoniem grāmatu un periodikas lappušu, izveidot Latvijas interneta vietņu arhīvu, veikt bibliotēkas kataloga retrokonversiju un attīstīt LNB sniegtos e-pakalpojumus. Projektu ietvaros 2013. gadā pabeigta digitālo objektu pārvaldības risinājuma DOM attīstības īstenošana un veikta kolekciju migrācija DOM, ieviests lielapjoma off-line lenšu bibliotēkas pārvaldes risinājums, pabeigta bibliotēkas informācijas resursu agregatora sistēmas un digitālo kolekciju izveides rīka izstrāde, ieviesta digitalizācijas un pieprasījumu e-pakalpojuma sistēma un turpināta digitālās bibliotēkas lietotāju saskarņu mobilajām ierīcēm izstrāde un trešo pušu krājumu saņemšanas un indeksēšanas risinājuma izstrāde.

LNB turpināja dalību EK finansētajos ICT-PSP programmas projektos „Europeana Awareness” un „Europeana Newspapers”. Projektu mērķis ir digitalizēto laikrakstu (18 miljonu lapaspušu) satura apkopošana un bagātināšana izmantošanai CENL resursā [Eiropas bibliotēk](http://www.theeuropeanlibrary.org/)a (TEL) un Eiropas digitālajā bibliotēkā [Europeana](http://www.europeana.eu/) un Eiropas digitālās bibliotēkas [Europeana](http://www.europeana.eu/) satura popularizēšana interneta lietotājiem, politiķiem, lēmumu pieņēmējiem un kultūras mantojuma organizācijām. Projektu ietvaros LNB ir saņēmusi 500 000 digitalizētu Latvijas laikrakstu lappuses no projekta partneriem, noorganizējusi kolekcijas „Europeana 1989” satura veidošanas pasākumu un projekta „Europeana Newspapers” informācijas dienu. LNB ir guvusi apstiprinājumu par partnerību šīs programmas projektā „Europeana Sounds”.

Valsts budžeta apakšprogrammas „Valsts vienotā bibliotēku informācijas sistēma” ietvaros 2012. gadā LNB saņēma un izmantoja 75 332 latus, kas ir ļāvis nodrošināt LNB rīcībā esošās digitālās bibliotēkās infrastruktūras uzturēšanu. LNB vadībā 2013. gadā tika īstenots darbs Digitālā kultūras mantojuma stratēģijas izstrādes, kuras galvenie uzdevumi atspoguļoti arī Kultūras nozares attīstības pamatnostādņu projektā 2014.-2020. gadam „Radošā Latvija” un Informācijas sabiedrības attīstības pamatnostādnēs 2014.-2020. gadam.

Iesniedzējs:

Finanšu ministra vietā – satiksmes ministrs A.Matīss

06.05.2014. 12:30

4204

E.Platā

Budžeta departaments

Izglītības, zinātnes, kultūras un sporta finansēšanas nodaļa

Vecākā referente

67095499, Elina.Plata@fm.gov.lv